НЧ „БАЛКАНСКИ ПРОСВЕТИТЕЛ-1871” ГР. СМОЛЯН, КВ.РАЙКОВО

**Устав**

**На Народно Читалище „Балкански просветител-1871” гр.Смолян**

**кв. Райково.Приет на отчетно-изборно събрание, състояло се в гр.Смолян, кв.Райково на 28.02.2017 г.**

Глава 1.

**Общи положения**

**Чл. 1.** (1) Настоящият Устав урежда устройството и дейността на Народно Читалище „Балкански просветител-1871”, което за по кратко в текста ще бъда наричано Читалището.

(2)Читалището е юридическо лице с нестопанска цел, съгласно българското законодателство (ЗЮЛНЦ), може да притежава имущество и има всички права и задължения според закона за Народните читалища в Република България.

(3) Читалище „Балкански просветител” е независима, неполитическа, обществена организация, открита за свободно членуване и обединяваща на доброволни и равноправни начала всички физически лица без оглед на ограничения за възраст, пол, политически и религиозни възгледи и етническо самосъзнание.

**Чл. 2.** (1) Пълното наименование на читалището е: Народно Читалище „Балкански просветител-1871”.

(2) Седалището на Читалище „Балкански просветител-1871” е: гр.Смолян кв. Райково ул. „Родопи „ №52

**Чл.3.** (1) Съществуването на Читалище „Балкански просветител-1871” не се ограничава с някакъв срок, освен предвидените мерки от Закона за Народните Читалища и се създава за неопределено време.

(2) Читалището може да учредява клонове по начина предвиден в Закона за Народните Читалища.

**Чл. 4**

Читалището поддържа отношения на сътрудничество, взаимополза и координира действията си с държавните, общинските структури и организации, които според закона имат права и задължения да съдействат и подпомагат дейността му, като запазва своята автономия.

**Чл. 5.**

Читалище „Балкански просветител-1871” може да се сдружава с други сродни на него организации, сдружения или Читалища за предвидените в този устав цели и дейности, по предписание на Читалищното настоятелство, без това да накърнява интересите на Читалището или вреди по някакъв начин на него, неговото самоуправление и имуществото му.

**Чл. 6.**

Читалището работи съвместно с други културни и научни организации и институти, учебни заведения, университети, обществени, стопански или нестопански организации, извършващи и подпомагащи културната, просветната дейност и спорта. То влиза в договорни отношения с тези или други структури, като не накърнява своите права, интересите си или своите движими и недвижими имущества.

**Глава 2.**

**Цели, дейности и задачи**

**Чл. 7.**

Цел на Читалището е да задоволява потребностите на народа свързани с:

• Развитие и обогатяване на културния, обществен и просветен живот на населението в България.

• Запазване на обичаите и традициите на българския народ. Събиране на материали и предмети от народната култура, с цел съхранението и експонирането им за идните поколения. • Развитие на творческите и духовни заложби у хората, преимуществено на подрастващите и младите хора, като подпомага приобщаването им към ценностите и постиженията на науката, изкуствата и културата в България и по света.

• Работа с деца за обогатяване на техните знания и възпитание в традициите и културата на българския народ и общочовешките ценности.

• Развитие на младежта в сферата на спорта, науката и творческото начало у човека. Запознаването и с културните, художествените, научните и спортните достижения на България и в световен мащаб.

**Чл. 8.**

За изпълнението на тази цели Читалището извършва следните дейности:

1. Поддържа и развива библиотеката си на място.

2. Организира школи, кръжоци, концерти, представления,спортни състезания, клубове, празненства, чествания, фестивали, обучения, академии, конференции и други научни прояви, развива просветна дейност.

3. Развива и подпомага любителското и професионалното художествено творчество и всички други инициативи в смисъла на предходната точка.

4. Организира ежегодни мероприятия свързани с работата с деца и младежи.

5. Сътрудничи си с всички заинтересовани административни и обществени органи и организации, сдружения, клубове за постигане на целите си.

**Чл. 9.**

Читалище „Балкански просветител-1871” може да извършва стопанска дейност и услуги, по смисъла на закона за ЮЛНЦ и според разпоредбите на Настоятелството. Тази стопанска дейност трябва да подпомага основните цели, задачи, дейности и функции на Читалището.

1. Стопанската дейност може да се извършава посредством собствени, търговски или граждански дружества или чрез членство в търговско дружество с други юридически субекти или по друг начин.

2. Допълнителните стопански дейности не могат да се извършват в противовес на разпоредбите в Българското законодателство.

**Глава 3**

**Учредяване, прекратяване, членство.**

**Чл. 10.**

Читалище „Балкански просветител-1871” е регистрирано през 1990 година. То е приемник на съществувалото през 1871 година Читалище „Балкански просветител” в град Смолян кв. Райково.

**Чл. 11.** (1) Читалището може да бъде прекратено с решение на Общото събрание в съотвествие с чл.19 и чл.20 от настоящия устав и това решение се впише в регистъра на окръжния съд. (2) Читалището може да бъде прекратено и при решение на окръжния съд в съответствие с чл.27 от Закона за Народните Читалища.

**Чл. 12.** Членовете на Читалище „Балкански просветител-1871” могат да бъдат индивидуални, колективни и почетни.

**Чл. 13.**

(1) Индивидуалните членове на Читалището са физически лица. Те могат да бъдат почетни, действителни и спомагателни.

(2) Действителните членове са дееспособни лица, които плащат редовно членския си внос. Право на глас в Общото събрание имат тези, които са плащали вноските през предходната година.

(3) Спомагателните членове са тези, които не са навършили още 18 години и нямат право да бъдат избирани в избирани в читалищното настоятелство, те притежават съвещателен глас.

(4) Води се пълен регистър на читалищните членове.

(5) Членството се прекратява в следните случаи:

1. След писменото заявление на члена на Читалището.

2. Със смъртта или поставянето под пълно запрещение.

3. Когато не е платен членския внос в рамките на календарната година и Настоятелството не удължи срока на плащането.

4. Когато на Общото събрание се изключва читалищния член за грубо погазване на Устава или установените с него норми, за поведение, с което се уронва престижа и доброто име на Читалището или в случаите, когато са нанесени стопански и финансови щети.

**Чл. 14.**

(1) Членовете на Читалище „Балкански просветител-1871” имат право:

1. Да избират ръководните органи, както и да бъдат избирани в тях, ако най-малко две години преди избора си са били членове на Читалището.

2. Да получават информация за дейностите на Читалището и да участват активно в тях.

3. Да участват в обсъждането на дейностите и приоритетите на Читалище „Балкански просветител-1871”.

4. Да ползват с предимство и отстъпка неговата база и услугите му, освен ако Настоятелството не наложи определена забрана.

(2) Членовете на Читалище „Балкански просветител-1871” са длъжни:

1. Да плащат редовно и в срок членския си внос.

2. Да спазват безпрекословно Устава на Читалището.

3. Да участват според своите възможности и интереси в дейностите и проектите на Читалището. 4. Да опазват недвижимото имущество и активите на Читалището и предприемат стъпки за неговото обогатяване.

5. Да не уронват доброто име на Читалище „Балкански просветител-1871”, както и да не възпрепятстват нито една негова дейност.

**Чл. 15.** (1) Колективни членове на Читалище „Балкански просветител-1871” могат да бъдат:

1. Професионални и стопански организации.

2. Търговски дружества, регистрирани по установения ред, кооперации и сдружения с нестопанска цел.

3. Културно-просветни и любителски клубове, творчески колективи, учебни заведения.

(2) Колективните членове съдействат:

1. За осъществяване на целите на Читалище " Балкански просветител-1871 ".

2. Подпомагат финансово дейностите и поддържането , и обогатяването на материалната база. 3. Имат право на един глас.

4. Членството на колективните членове се учредява и поддържа чрез писмено споразумение или договор, които не могат да накърняват интересите на Читалище " Балкански просветител-1871 ".

(3) Колективното членство се прекратява:

1. По писмено искане на колективен член.

2. При фактическо прекъсване на взаимоотношенията между колективен член и Читалище " Балкански просветител-1871 " в продължение на една календарна година.

**Чл. 16.** Почетните членове на Читалище " Балкански просветител -1871"могат да бъдат български и чужди граждани и дарители с изключителни заслуги към него.

**Глава 4**

**Управление**

**Чл. 17.**

Органите за управление на Читалище "Балкански просветител-1871 " са:

1. Общото събрание.

2. Настоятелството.

3. Проверителната комисия.

**Чл. 18.** Върховен орган на читалището е Общото събрание. То се състои от всички членове на читалището, имащи право на глас.

**Чл. 19.**

Общото събрание :

1. Приема, изменя и допълва Устава.

2. Избира и освобождава членове на Настоятелството, Проверителната комисия и Председателя.

3. Изключва членове на читалището.

4. Приема основните насоки за дейността на читалището.

5. Взема решения за членуване или прекратяване на членството в Читалищен съюз.

6. Приема бюджета на читалището.

7. Приема годишния отчет.

8. Обявява почетни членове в т.ч. дарителите.

9. Отменя решения на органите на Читалище "Балкански просветител-1871”.

10. Взема решения за отнасяне до съда на незаконосъобразни действия на ръководството или на отделни членове.

11. Взема решение за прекратяване на Читалището. Решенията на Общото събрание са задължителни за другите органи на Читалището.

**Чл. 20.**

1. Редовно общо събрание на Читалище "Балкански просветител-1871" се свиква от Настоятелството веднъж годишно.

2. Извънредно общо събрание на Читалище "Балкански просветител-1871" може да бъде свикано и по решение на Настоятелството, по решение на Проверителната комисия, или по решение на 1/3 от членовете, имащи право на глас.

3. Поканата за събранието трябва да съдържа дневния ред, датата , часа, мястото на провеждане и кой го свиква. Поканата да бъде получена не по-късно от 7 дни преди датата на провеждането.

4. Общото събрание е законно, ако присъстват най-малко половината от имащите право на глас членове на Читалище "Балкански просветител-1871". При липса на кворум събранието се отлага с един час. Тогава събранието е законно, колкото и членове да се явят.

5. Решенията се вземат с мнозинство повече от половината от присъстващите членове с право на глас, освен решенията по чл.14, ал.1,т.1,4,10,11,12 от Закона за народните читалища, които се вземат с мнозинство най-малко 2/3 от всички членове.

**Чл. 21.** (1)Ръководен орган на Читалище "Балкански просветител-1871" е Настоятелството. То се състои от 7/седем/ члена избрани за срок от три години. Те не могат да имат роднински връзки по права и съребрена линия до четвърта степен.

(2) Настоятелството:

1. Свиква общото събрание и изпълнява взетите от него решения.

2. Подготвя бюджет на читалището,следи за изпълнението му, и утвърждава щата му.

3. Внася в общото събрание отчет по бюджета и дейността на читалището.

4. Назначава секретаря на читалището, утвърждава длъжностната характеристика на секретаря и определя възнаграждението му.

5.Контролира разходването на бюджета.

6.Взема решения за назначаване на щатния и хонорования персонал и за определяне на хонорарите им и трудовите възнаграждения.

7. Приема годишни планове за работата на читалището и програмите на отделните колективи. 8. Взема решения за сдружаване на читалището с изключение на решения свързани по чл.14, ал.1, т.6 от Закона за Народните Читалища.

9. Решава въпросите за създаване и закриване на колективи за художествено творчество, школи, курсове и други.

10. Взема решения за стопанисване на читалищното имущество, за придобиване на недвижимо имущество, за отдаване на имущество под наем за по-продължителен период – над 3 години, за определяне размера на таксите, наемите, за образуване и управление на целеви фондове, в т.ч. и в изпълнение на дарения.

11. Решава въпросите за откриване и закриване на допълнителни дейности, в т.ч. и стопански, за учредяване и прекратяване на търговски и граждански дружества и за участие в такива, свързани с дейността и приоритетите на читалището.

12. Взема решения за морално и материално стимулиране и поощряване на читалищни членове и дейци, работещи в читалището.

13. Прави предложения за приемането и изключването на членове от Читалището, при грубо нарушение на устава, неплащане на членския внос в рамките на календарната година или погазване на принципите в работата на Читалище „Балкански просветител-1871”.

(1) Настоятелството се свиква на заседания веднъж на месец. При необходимост на тях могат да се канят и други читалищни членове и служители или членове на Проверителната комисия. Настоятелството взема решения с мнозинство повече от половината от членовете си.

**Чл. 22.** 1. Председателят на читалището е член на настоятелството и се избира пряко от общото събрание за три години въз основа на чл.17 от Закона за Народните Читалища.

2. Председателят представлява читалището.

3. Свиква и ръководи заседанията на Настоятелството.

4. Председателства общото събрание.

5. Сключва и прекратява трудовите договори със служителите, съобразно бюджета на читалището и въз основа на решение на Настоятелството.

6. Сключва и прекратява трудовия договор със секретаря въз основа на решение на Настоятелството и контролира работата му по текущата дейност. Изготвя длъжностната му характеристика.

7. Организира текущата дейност на читалището съобразно Закона, Устава и решенията на общото събрание и Настоятелството.

**Чл. 23.**

1. Секретарят на читалището не е член на Настоятелството и се назначава от Настоятелството въз основа на утвърдената длъжностна характеристика и решението на Настоятелството.

2. Секретарят съвместно с председателя:

• организира текущата дейност на читалището съобразно Закона за Народните Читалища, Устава на Читалище "Балкански просветител-1871" и решенията на общото събрание и Настоятелството

• представлява читалището, заедно и поотделно с председателя /с-но Чл.17 т.4 от ЗНЧ/

• подготвя материалите за заседанията на Настоятелството и общото събрание

• отчита дейността си пред Настоятелството

**Чл. 24.** 1. Проверителната комисия се състои от трима членове, избрани за срок от три години. Не могат да бъдат членове лица, които са в трудово-правни отношения с читалището или са роднини на членове на Настоятелството по права линия, съпрузи, братя, сестри и роднини по сватовство от първа степен.

2. Комисията избира свой председател.

3. Проверителната комисия осъществява контрол върху дейността на настоятелството,председателя и секретаря на читалището по спазване на Закона, Устава и решенията на общото събрание.

4. При констатиране на нарушения, Проверителната комисия уведомява общото събрание на читалището, а при данни за извършено престъпление - органите на прокуратурата.

5. Комисията взема решения с мнозинство повече от половината.

**Чл. 25.**

Когато поради смърт, трайна физическа невъзможност или подаване на оставка, председателят на читалището престане да изпълнява задълженията си, или когато поради същите причини Настоятелството или Проверителната комисия останат с по-малко членове от предвидените в чл.21, ал.1 и чл.22 и чл.24, в срок от два месеца Общото събрание избира нов Председател или попълва състава на съответния орган.

**Чл. 26.**

Не могат да бъдат избирани за членове на Настоятелството и Проверителната комисия и лица,които са осъждани на лишаване от свобода за умишлени престъпления от общ характер.

**Глава 5**

**Имущество и финансиране на читалището.**

**Чл. 27.** Имуществото на читалището се състои от собствени недвижими имоти, движими имоти, ценни книжа, авторски права, вземания и от предоставени за безвъзмездно ползване недвижими имоти.

**Чл. 28.** Читалището полага еднакви грижи на добър стопанин за опазване и обогатяване както на собственото, така и на ползваното имущество.

**Чл. 29.** Читалището набира средства от следните източници:

1. Членски внос.

2. Културно-просветна дейност включително школи и курсове. 3. Субсидии от държавния и от общинския бюджет.

4. Наеми.

5. Дарения и завещания.

6. Други приходи, включително от стопанска дейност.

**Чл. 30.** Единният читалищен бюджет се формира от всички приходоизточниц- собствени и от субсидии.

**Чл. 31.** (1) Частта от отчета за изразходването на държавните и общинската субсидии се предоставя в общината.

(2) Счетоводната отчетност се води в съответствие със Закона за счетоводството и подзаконовите документи.

**Чл. 32.** Читалището е освободено от всякакви държавни и местни данъци, такси и мита върху основните си дейности и имущества, свързани с тях.

**Глава 6**

**Прекратяване на читалището**

**Чл. 33.** Читалището може да бъде прекратено по решение на общото събрание или на Окръжния съд.

**Чл. 34.**

(1) Окръжният съд постановява решение за прекратяване на читалището, ако дейността му противоречи на Закона за народните читалища, Устава и добрите нрави, ако имуществото му не се ползва според целите на читалището и при трайна невъзможност читалището да действа.

(2) Министърът на културата или прокурорът могат да поискат от Окръжния съд да постанови решение за прекратяване на читалището.

**Глава 7**

**Заключителни разпоредби**

(1) Читалището носи името си ”Балкански просветител-1871” и е приемник на Читалище „Балкански просветител” от 1871 година, когато е открито в село Райково, притежава кръгъл печат, на които е изписано името му.

(2) Празника на Читалището е на 07.07, когато е храмовия празник на кв. Райково. (3)Настоящият Устав е изготвен на основание Законът на народните читалища и е приет на отчетно-изборно събрание на Читалището на 28.02.2017 година.

**С П И С Ъ К**

на членовете на Читалищното настоятелство при НЧ „Балкански просветител 1871” при проведено отчетноизборно събрание състояло се на 28-02-2017 год. в гр.Смолян, кв. Райково, ул. „Родопи”52

Председател: Христо Николов Вакев

Читалищно настоятелство – членове:

1.Любомира Борисова Чаталбашева

2.Цонка Кирилова Пеевска

3. Георги Андреев Дичев

4.Иван Иванов Френкев

5.Венета Велинова Бимбашиева

6.Златка Петрова Коджебашева

**С П И С Ъ К**

на проверителната комисия при НЧ”Балкански просветител 1871”, избрана на отчено-изборно събрание, проведено на 28-02-2017 година в кв.Райково ул.”Родопи” № 52

1. Златка Христова Иванова, – председател

2. Мария Метаксинова Жайгерова –член на комисията

3. Георги Николов Яръмов - член на комисията

**НАРОДНО ЧИТАЛИЩЕ”БАЛКАНСКИ ПРОСВЕТИТЕЛ-1871” ГР. СМОЛЯН, КВ.РАЙКОВО**

ДОКЛАД

за осъществените читалищни дейности през 2018 година

Измина още една година от летописа на НЧ“Балкански просветител“. Дойде време да направим равносметка за дейността на читалището и за неговото развитие.Успяхме да съхраним традицията и същевременно да осъвременим битието на културното ни огнище.Нашата цел бе да дадем изява не само на утвърдени самодейни групи, а и да привлечем млади таланти, да ги окрилим в творческите им стремежи.Основата на нашата дейност е изготвеният и утвърден от настоятелството културен календар за 2018 година.Именно това са направленията, по които работихме през изминалата година – културна и библиотечна дейност.

Традиционно през месец януари на 2018 год./ 21-ви януари/ отпразнувахме Деня на родилната помощ – Бабинден.Гости на тържеството бяха бившите акушерки от Райково – Славка Петкова, Атанаска Григорова, Антоанета Коджебашева, Мария Бакалова, Мария Манолова, които споделиха интересни моменти от практиката си. Акушерката Мария Бакалова се похвали, че е „бабувала“ на настоящия кмет на Община Смолян – Николай Мелемов.В празничната програма участваха децата по спечеления читалищен проект „Твоят час“ с ръководител Снежана Ескеджиева, както и самодейните ни групи – „Сребърни звезди“ и Школата по пиано.С нагледни материали на агитационно табло пред читалището отбелязахме 170 години от рождението на Хр.Ботев и 155 години от рождението на Алеко Константинов.На среща с ученици от 2-ро ОУ направихме творчески портрет на Алеко - Щастливеца. Това не е единственото ни мероприятие с партньорското училище. На 10 май 2018 година се проведе състезание под надслов „Децата на Райково пеят, танцуват, рисуват и стихове римуват“.Комисия от преподаватели по литература,изобразително изкуство и музика класира най-добрите изпълнители и връчиха награди под формата на ваучери, с които учениците сами избраха предметни награди от книжарницата. На следващия , ден 11 май факелното шествие завърши в двора на читалището с литературно-музикална програма и запалване на балон, който освети райковското небе.Не останахме безучастни и към патронния празник на училището – 16.02.2018.Нашият танцов състав участва в концертната им програма.Тъй като ТС“Родопчанче“ е с най-много самодейци - 70 на брой в различни възрастови групи, сега ще ви запознаем с техните целогодишни изяви. А те са: участия в концерт по случай Деня на самодееца, Деня на Освобождението на България,Национален фестивал на руската поезия,песен и танц- областен кръг в гр.Смолян, спечелени три първи места и едно второ, което ги класира за втори етап във Велинград.В надпреварата бяха отличени с две първи и едно второ място, което ги класира за заключителния етап в Казанлък, а там завоюваха „среброто“ и грамоти.С похвални листове и грамоти се завърнаха от фолклорните надпревари,благотворителни концерти и други такива в с.Смилян - Фестивал на дивите цветя, Хасковски минерални бани -етно фестивал, гр.Петрич – фестивал „Южни слънца“, На хорото в сърцето на Родопите –фолклориада, „Златна есен –Искър София „ и Еньов ден в гр. Девин.Под ръководството на Снежана Ескеджиева-Александрова школата по танци участва във флаш – моб под надслов „Забранено за възрастни“.

Фолклорното творчество в читалището ни не се изчерпва само с танци.Битовата група „Сребърни звезди“ с ръководител Ангел Стойчев и художествен ръководител Никола Романов е активен участник в читалищните и извън читалищни форми на изява.Горди сме с това, че групата спечели златен медал във втория Национален фестивал „С песните на Георги Чилингиров“.Под ръководството на Ангел Стойчев групата гостува в село Куклен на празника св. Врач. Тя взе участие в регионалния събор на пенсионерите, местните празници и събори в селата Виево, Момчиловци, Дунево.С тематични песни се включваха в празничните концерти, организирани от читалището.Със съдействието на председателя Стойчев бяха ушити нови носии,които предадоха нова визия на група „Сребърни звезди“.

В редица читалищни инициативи се изявиха и самодейците от естрадна група „Колорит“ , с ръководител Димитър Райчев и диригент Росица Казалиева.Те обогатиха своя репертоар с популярни български песни, които представяха пред райковската публика на празници и тематични вечери, посветени на Деня на будителите, обсъждане на книгата на отец Димитър Михайлов в Деня на християнското семейство, Деня на музиката и възрастните хора.Групата „С обич запомни ме“, макар и в намален състав , продължи своята дейност , съвместно с битовата група. С особено чувство на удовлетворение споделяме за утвърждаването и развитието на Школата по пиано и Цигулков ансамбъл „Виолина“. С професионалното си обучение ръководителката на пианистите Людмила Морозова показва на учениците си красотата и величието на класическата музика и им дава първи музикални познания. През 2018 година Божидар Маринов, Антония Василева, Емона Бакалова направиха своите самостоятелни концертни изяви на пиано. Младите цигулари и пианисти са разпознаваеми сред смолянските културни среди и участват в редица благотворителни концерти и фестивали.Всяка година в Нощта на музеите те са част от тържеството в Регионалния музей „Стою Шишков“.Ръководителките Людмила Морозова и Юлиана Атанасова представят самостоятелно читалището ни в редица програми на общинско ниво.Радостен е фактът, че танцовите и музикални школи работят при максимална натовареност.

През 2018 година стартира проект „Дебюти“, в размер на 5000 лева, чиято цел е подкрепа на млади художници.Първа самостоятелна изложба показаха младите райковци – Ангел Кубатев и Виктория Ризова.Откриването на експозициите се превърна във вълнуващо културно събитие, което отличи читалището ни с постигнатия успех.Заслужено получихме похвали от РЕКИТЦ – Смолян и от Дирекция „Международни проекти, програми и обществени дейности“ в лицето на Ефтима Петкова от община Смолян.Цялостен принос за реализиране на проект „Дебюти“ има Цонка Пеевска – младото попълнение в читалищното настоятелство.Сега е най-подходящият момент да й изкажем нашата благодарност и да пожелаем успешен финал на проекта.

И през 2018 година не останахме безучастни в благородната инициатива в събирането на жълти стотинки „ Деца помагат на деца“, отново инициирана от сем. Митови.

Успешно се оказа партньорството ни с Детска градина „Родопчанче“, за чийто 75-годишен юбилей направихме няколко общи мероприятия: „Попрелка“ по родопски с децата от група – „ Дъга“ ръководени от учителките Сийка Гегова и Оля Бонкалова в залата на читалището, а в библиотеката малчуганите от четвърта група се запознаха с историята на читалището ни. В Деня на будителите ни гостува бившата директорка на детското заведение Калинка Берова.Няма съмнение, че макар и малка да е читалищната площ - разполагаме само с една зала, в която се провеждат изложби, събрания, репетиции и всички празници и тържества на самодейците - съумяхме и през изминалата година да вложим усилия в развитието на читалищната дейност.

Може да се каже, че под покрива на тази райковска светиня правим един от най-вълнуващите празници по случай Деня на детето – 1-ви юни.И през 2018 година в двора на читалището с водещия шоуто Асен Левов подготвихме карнавал, на който децата бяха с различни карнавални костюми от приказния свят на литературни герои.За разкош имаше и аниматор за рисунки върху лицата на децата.Целият празник беше финансиран със собствени средства.

Като нова форма на занимания и дейност е развитието на ателие „Сръчни ръчички“. Под ръководството на Миглена Улева участниците от нейното ателие организираха благотворителен коледен базар и подпомогнаха нуждаещи се деца чрез направата на разнообразни ръчно изработени изделия.

Читалищната ни библиотека реализира различни инициативи.Годината стартира с представянето на книгата „Кристални планини“ на младия поет от Райково Венцислав Огнянов. На тази среща седмокласниците от ОУ „Проф.д-р Аден Златаров“ останаха очаровани от поетичните умения на автора.Те получиха по един диск с фотографии от г-н Огнянов, а желаещите си закупиха неговата стихосбирка.Съгласно културния календар ,с нагледни материали се отбелязаха годишнини на авторите: Жулн Верн, Дора Габе,Христо Ботев, а традиционното правене на мартенички и боядисване на яйца за Великден, се превърна в приятно занимание за малки и по-големи приятели на читалището. Украсените сурвачки и коледни картички и други предмети всеки занесе в дома си и беше горд с направеното. През годината библиотеката беше посетена от 512 читатели, на които са раздадени над 500 книги.Радостен е фактът, че има 60 нови посетители и над 800 тома дарена литература. За първи път получихме и 196 диска с образователна тематика. По повод 95 години от рождението на Апостол Карамитев и 90 години от рождението на Рангел Вълчанов прожектирахме филма „Любимец 13“. По инициатива на читалищното настоятелство и предишния председател Н.Проданов беше изготвена библиография „Райково в миналото“ от краеведческия отдел на РБ „Николай Вранчев“- Смолян и дарена на читалищната ни библиотека.

Така реализираните дейности в читалището се случиха с общите усилия на секретаря,библиотекаря и читалищното настоятелство под ръководството на председателя Христо Вакев,както и ръководителите на самодейните групи и школи.Изказваме благодарност на активните райковски общественици, които подкрепяха читалищните инициативи.С удовлетворение подчертаваме успешното сътрудничество с Детска градина „Родопчанче“, ОУ „Проф.д-р Асен Златаров“ с енорийския т свещеник отец Запрян Шиков при храм „Св.Неделя“, Пенсионерски клуб „Родопи“, частния бизнес и многобройните приятели на читалището ни .Най- значимите събития от културния календар през цялата година популяризирахме в електронния сайт Смолян днес и най- вече чрез Фейсбук страницата ни и информационното табло пред входа на сградата.